นำสินประกันเจาะตลาดเออีซี ปั๊มเบี้ยใหม่ผ่านสาขาชายแดน
นำสินประกันขยับรับเออีซี เปิดสาขาใหม่ดันเบี้ยผ่านสาขาชายแดน
27 พ.ค. 2558

นำสินประกันขยับรับเออีซี เปิดสาขาใหม่ดันเบี้ยผ่านสาขาชายแดน 
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย เปิดเผยว่า บริษัทได้เปิดสาขาแห่งใหม่ที่ จ.เชียงราย เพื่อใช้เป็นสาขายุทธศาสตร์ภาคเหนือและเตรียมพร้อมรับการเปิดเสรีอาเซียน หรือเออีซี ที่กำลังจะมาถึง โดยตั้งเป้าบุกตลาดประกันภัยการขนส่งเพื่อค้าขายชายแดน ประกันภัยรถยนต์เพื่อการพาณิชย์และประกันภัยรถยนต์ส่วนบุคคลทุกประเภทให้บริการนักลงทุนและลูกค้าในพื้นที่และบริเวณใกล้เคียงอย่างครบวงจร คาดว่าปีนี้จะทำเบี้ยจากสาขาเชียงรายได้ 20 ล้านบาท
“เราจะใช้สาขาใหม่นี้เปิดตลาดภาคเหนือเพื่อรองรับการเจริญเติบโตทางด้านเศรษฐกิจของเชียงราย ซึ่งมีแนวโน้มขยายตัวสูงขึ้นเนื่อง เพราะเชียงรายเป็นประตูสู่การค้า การลงทุน การท่องเที่ยว และการคมนาคมขนส่ง เป็นศูนย์กลางด้านโลจิสติกส์ของไทยและประเทศในกลุ่มเออีซีสู่ประเทศเพื่อนบ้าน เช่น พม่า ลาว และจีนตอนใต้ อีกด้วย” นายสมบุญ กล่าว
อย่างไรก็ตาม ในปีนี้บริษัทยังมีแผนที่จะขยายสาขาเพิ่มขึ้นอีกอย่างน้อย 4 สาขาในพื้นที่จังหวัดตามแนวชายแดนประกอบด้วย จ.นครพนม มุกดาหาร ตาก และสระแก้ว
สำหรับผลการดำเนินงานในช่วงไตรมาสแรกที่ผ่านมา มีกำไรสุทธิ 63 ล้านบาท เพิ่มขึ้น 56 ล้านบาท หรือ 800% เมื่อเทียบกับช่วงเดียวกันของปีก่อนที่มีกำไรสุทธิ 7 ล้านบาท เหตุผลสำคัญมาจากบริษัทมีอัตราค่าสินไหมทดแทนและค่าใช้จ่ายในการจัดการสินไหมต่อเบี้ยประกันภัยที่ถือเป็นรายได้ลดลงมาอยู่ที่ 52% เมื่อเทียบกับช่วงเดียวกันของปีก่อนอยู่ที่ 61% ขณะเดียวกันค่าใช้จ่ายดำเนินงานลดลงจำนวน 32 ล้านบาท เนื่องจากหนี้สูญและหนี้สงสัยจะสูญมีจำนวนลดลงเท่ากับ 29 ล้านบาท